आदरणीय अन्ना हजारे जी,

उम्मीद है आपकी सेहत दुरुस्त होगी. चूंकि चिट्ठियों और सवालों का सिलसिला चल ही निकला है तो मैं भी खुद को रोक नहीं पा रहा हूं. पहले मैं अपना परिचय दे दूं. पिछले साल जब आप जंतर-मंतर पर एक भ्रष्टाचार मुक्त भारत का सपना लिए अनशन पर बैठे थे, तो मैं भी वहां मौजूद था. आइसक्रीम नहीं खा रहा था, आपकी आंखों से चुराकर वही सपना मैं भी देख रहा था. दोस्त लोग बताते थे कि उस दौरान बदलते भारत की प्रक्रिया का हिस्सा होने का गर्व मेरे चेहरे पर आसानी से नजर आ जाता था.

लेकिन अब समय बदल गया है. अभी टीवी पर आपको सुन रहा था. आप कह रहे थे कि आपको थोड़ा शक पैदा हो गया था इसलिए आपने अरविंद केजरीवाल को चिट्ठी लिखकर फंड का हिसाब मांगा. उनसे पूछ लिया कि वह आपका नाम इस्तेमाल कर रहे हैं या नहीं?

अन्ना जी, मैं आपसे दो-तीन बातें कहना चाहता हूं. आरटीआई के लिए हुए संघर्ष के वक्त हममें से अधिकांश का आपसे परिचय ही नहीं हुआ था. आपका नाम पहले से था, लेकिन जनलोकपाल आंदोलन से ही ज्यादातर लोगों ने आपको जाना. हालांकि हम यह भी जानते हैं कि जनलोकपाल आपका पैदा किया हुआ आइडिया नहीं था. यह अरविंद केजरीवाल और अरुणा रॉय जैसे लोगों की पहल थी.

पिछले साल मेरी पीढ़ी ने पहली बार देश में एक खालिस आंदोलन देखा. इसके शुरुआती रूप से न जुड़े होने के बावजूद इसका नायक आपको बनाया गया. आपने अपनी भूमिका आदर्श तरीके से निभाई. 12 दिन तक भूखे रहने के बाद भी 'इंकलाब जिंदाबाद' के नारे लगाते हुए आपकी जुबान जरा भी नहीं लड़खड़ाई. हमने जाना कि ज्यादा पढ़-लिख न पाने के बावजूद आपके पास कमाल का नैतिक बल है जो इस देश के लाखों नौजवानों को उद्वेलित करके सड़कों पर उतरने को मजबूर कर सकता है. इस नैतिक बल ने हमें आपका मुरीद बना दिया.

आपकी उम्र और पूर्व में किए गए संघर्षों का पूरा सम्मान करते हुए मैं भी कुछ सवाल आपसे करना चाहता हूं.

अन्ना जी, सामाजिक आंदोलन से उपजी देश की एक पार्टी को आप स्वीकार नहीं कर पाए, हमने सवाल नहीं किया. हम सारी लड़ाई, भाग-दौड़, सब कर लेते, बस घर के बुजुर्ग की तरह अगर आप हमारे साथ रहते. लेकिन आम आदमी पार्टी के बनने के बाद आपने जनलोकपाल की लड़ाई भी अलग कर ली, फिर भी हमने आपकी नीयत पर शक नहीं किया. आप राजनीति को कीचड़ बताते रहे और बार-बार दोहराते रहे कि वहां जाने से हाथ काले हो जाते हैं, पर हमने आपकी राजनीतिक समझदारी पर सवाल नहीं किया. क्रांति की अलख जगाकर आप आप अमेरिका जाकर दुनिया में पूंजीवाद के सबसे बड़े प्रतीक 'नैस्डैक' की घंटी बजा आए, हमने नहीं कहा कि यह आपका दोहरा रवैया था. हमने नहीं पूछा कि आपकी 'जनसंदेश यात्रा' में आपके इर्द-गिर्द बीजेपी के लिए सॉफ्ट कॉर्नर रखने वाले लोग कैसे आए.

लेकिन अब, जब आपके पुराने साथी देश में व्यवस्था परिवर्तन की अपनी जिंदगी की सबसे अहम लड़ाई लड़ रहे हैं, तो आपको उन पर शक उमड़ आया है. यह ठीक बात नहीं. आप मदद नहीं करते, तो कम से कम ख्याल रख सकते थे कि इस लड़ाई के कमजोर पड़ने की वजह न बनें. अन्ना जी, मुझे यह कहने में जरा भी हिचक नहीं कि आज मुझे आपकी राजनीतिक समझदारी पर शक होता है. मुझे शक होता है आपकी चेतना को हाईजैक कर लेने वाले उन लोगों पर, जो आपके कान भर रहे हैं. जिन्होंने आपको जनलोकपाल का मतलब सिखाया, कानूनी पेचीदगियां बताईं, आपको सर-माथे पर बैठाया, देश का दूसरा गांधी बनाया, आपने उन्हीं पर लांछन लगा डाला. क्या यह विश्वासघात नहीं है? आपने बतौर हिंदुस्तानी मुझे निराश किया है. अब मैं किसमें उम्मीद खोजूं. मुझे अफसोस होता है यह कहने में कि जंतर-मंतर पर उस कमजोर बूढ़े में मुझे जो उम्मीद और उजाला नजर आता था, वह अब नहीं आता.

इंकलाब जिंदाबाद. भारत माता की जय.



-कभी आपको आदर्श मानने वाला एक हिंदुस्तानी